Kjell Ove Hauge

Kjell Ove Hauge (født 1969) er en norsk pedagog, skoleleder, sakprosaforfatter og tidligere friidrettsutøver. Siden 2013 har han vært rektor ved Kuben videregående skole i Oslo.

Han er tidligere kulestøter og diskoskaster, og fire ganger norsk mester i kulestøt utendørs og en gang innendørs. Under VM i friidrett 1997 i Athen deltok han i både kulestøt og diskos, og ble da første nordmann som har deltatt i to tekniske øvelser i et friidretts-VM. Høsten 1998 tilstod han bruk av anabole steroider i forbindelse med en skade, og avsluttet med det idrettskarrieren. Som utøver representerte han Fjellhug/Vereide IL, Breimsbygda FIL, IL Fri og Gloppen Friidrettslag.

Kuben vgs har under Hauges ledelse etablert seg som en av Oslos mest søkte skoler og har mottatt en rekke utmerkelser, der Benjaminprisen 2018 rager høyest.

Biografi 
Hauge ble født den 20. februar 1969 på Sandane i Gloppen kommune. Han vokste opp ved Gloppefjorden på gården Hauge, tre kilometer vest for kommunesenteret Sandane. Han er sønn av hjelpepleier Jorunn Hauge (f. 1944) og skattefunksjonær Ove Hauge (f. 1943). Siden 1998 han han vært bosatt i Oslo.

Kjell Ove Hauge ble tidlig del av et godt friidrettsmiljø i Gloppen, med blant annet de jevnaldrende utøverne Ole Morten Mardal (lengdehopper) og Arne Indrebø (spydkaster) som treningskamerater og medelever ved idrettsfag ved Firda videregående skole (1985 til 1988). Etter videregående tok han grunnfag idrett ved Høgskolen i Sogn og Fjordane.

I perioden 1990 til 1995 studerte Hauge ved University of Texas at El Paso (UTEP) i El Paso, Texas. Han fikk der idrettsstipend (Scholarship) for å være med på skolens friidrettslag. Etter endt idrettskarriere utdannet han seg til lærer ved Høgskolen i Østfold. Fra 1999 til 2010 var Hauge ansatt ved Bjerke videregående skole, først som lærer siden som seksjonsleder og utviklingsleder. Fra 2006 til 2009 tok han Master of Management ved Handelshøyskolen BI. I 2013 ble Hauge den første rektor ved den nye Kuben videregående skole på Økern i Oslo.

Rektor på Kuben 
Kuben videregående skole er en del av Kuben yrkesarena og omtalt som Oslo kommunes storsatsing på yrkesfaglig utdanning og Norges dyreste skole. Hauge tok over er et arkitektonisk landemerke i Økern næringspark og skulle få ansvar for over 1800 elever og 300 ansatte. Under Hauges ledelse har skolen etablert seg som en av Oslos mest søkte skoler, og mest søkt av alle i 2021.

Skolen ble også lagt merke til for høy kvalitet i undervisning og elevmiljø. I i VG Helg, juni 2015, skrev forfatteren Roy Jacobsen en hyllest til yrkesfag, håndverkere og Kuben vgs i artikkelen «Nasjonens nye hender».

I 2017 var Kuben, ved rektor, vertskap for presentasjon av Perspektivmeldingen 2017. Statsminister Erna Solberg og Finansminister Siv Jensen hold sin pressekonferanse på Kuben. Kuben ble videre tildelt Benjaminprisen 2018 for sitt helhetlige og systematiske arbeid for inkludering og mot rasisme og diskriminering.

Entreprenørskapsarbeidet ved Kuben ble hedret med Årets Entreprenørskapsskole i Oslo 2021. Skolen gikk videre og ble Norges beste entreprenørskapsskole og vant JA Europas The Entrepreneurial School Awards 2022

Høsten 2022 er Hauge med i Utdanningsdirektoratets videoserie, Kompetansepakke om inkluderende praksis, og presenterer Kubens arbeid med å skape kultur for mangfold. Programleder for serien er Ronny Brede Aase. Våren 2023 var Hauge en av forfatterne til kunnskapsminister Tonje Brennas antologi, Hode og hender. Læring, tillit og fellesskap i en mer praktisk skole. Hauges kapittel har tittelen; Til arbeid! – Et praksisperspektiv fra en skoleleder.

I forbindelse med Kubens 10-års jubileum gav skolen ut sin egen jubileumsbok, Kuben 10 år - En jubileumsbok for Kuben videregående skole. Hauge står som redaktør for boka som er en tekstsamling med skolens historie koblet til yrkesfaglig skoles 100-årige historie i Oslo, historien til industrien i Kabelgata og Hovinbyen der skolen ligger, samt historien bak skolens spesielle navn. Boken inneholder elevhistorier og hilsener fra en rekke personer med tilknytning til skolen, blant annet skolens gudmor, Erna Solberg. Hauge står som forfatter på flere av tekstene.

Idrettskarriere 
I ungdomsårene representerte Hauge Fjellhug/Vereide IL. I 1989 ble han dobbelt norsk juniormester i både kule og diskos under junior-NM i Moss. Året etter i 1990 tok han som medlem av Bergensklubben IL Fri sin første medalje i et seniormesterskap. Han tok bronsemedalje bak Georg Andersen og Lars Arvid Nilsen. Per 1. januar 2022 har Hauge fortsatt klubbrekorden i diskos for IL Fri.

Fra 1991 ble han med i Gloppen FIL, og ble norsk mester for første gang i 1993 i kulestøt. Det samme året tok han også sin første NM-medalje i diskos, med bronse. Gjennom karrieren hadde Hauge sponsoravtaler med Gloppen E-verk, Adidas Norge og Creditreform Norge.

1991 – til USA 
Høsten 1991 flyttet Hauge til El Paso, Texas og begynte på studier ved University of Texas at El Paso (UTEP). Han ble tatt opp i universitetets idrettsprogram og fikk mulighet til å satse på friidrett. UTEP var da medlem i Western Athletic Conference (WAC), en samling av 14 universiteter som konkurrerte seg imellom i det som kalles WAC Championships. Hauge fikk åtte titler i disse mesterskapene, 3 i kulestøt innendørs, 3 i kulestøt utendørs og 2 i diskos.

1994 – over 20 meter 
 

Universitetet i El Paso hadde høsten 1993 ansatt Robert Parker som trener for kastøvelsene. Parker var tidligere trener til verdensrekordholder i kulestøt, Randy Barnes. I 1994 hadde Hauge en sterk vårsesong og vant kule under Texas Relays i Austin, Texas og diskos under Drake relays i Des Moines i Iowa. Under WAC Championships i Fresno i California vant han både kule og diskos, og ble kåret til WAC Outstanding Performer 1994.

Han brøt deretter for første gang 20 metersgrensen med syvkiloskula. Det skjedde under det amerikanske universitetsmesterskapet i friidrett i Boise, Idaho. Han støtte kula 20,07 meter, og ble nummer to bak amerikaneren Brent Noon. Han henviste samtidig John Godina til tredjeplass, en halvmeter bak. Godina som året etter ble verdensmester, støtte 22,00 meter og etablerte seg som en av verdens beste kulestøtere de ti neste årene. Tilbake i Europa vant Hauge Europacupen i Istanbul, denne gang i diskos med 59,14 meter.

I august deltok Hauge i kulestøt i det historiske europamesterskapet i Helsingfors hvor Norge vant tre gull, to sølv og en bronse. Hauge ble kun nummer 23 i EM, men vant sitt andre norgesmesterskap i kulestøt den påfølgende uken. Han støtte da 18,82 meter, nesten en meter foran sølvvinner Roar Hoff med 17,96 meter. Sleggekasteren Kåre Sagedal ble nummer 3 med 17,28 meter.

1995 og 1996 
Under Drammen Grand Prix 31. mai i 1995 oppnådde han 19,35 meter. I NM på Lillehammer oppnådde Hauge 3.-plass (18,10) etter Georg Andersen. Hauges beste resultat dette året ble 19,36 meter fra et stevne i finske Lapinlahti, 25. juni. I 1996 hadde han en jevn sesong, og med årsbeste på 19,86 meter under midtsummerstevnet i Lapinlahti 23. juni var han godt over den internasjonale kvalifiseringsgrensen på 19,50 meter til OL i Atlanta. Den norske olympiske komité satte grensen på 20,00 meter, og Hauge ble ikke tatt ut i troppen. Han kvalifiserte seg likevel til World Athletics Final i Milano i Italia, hvor han ble nummer åtte med 19,34 meter. Dette året tok han sitt tredje NM-gull og slo Georg Andersen i Kristiansand 18. august, med 19,36 mot Andersens 19,22 meter. Jan Sagedal tok 3.-plassen med 18,41..

1997 – VM-finale 
1997 skulle bli hans beste sesong. Han ble norsk mester under innendørs-NM i Stangehallen 2. februar med 19,16 meter. Senere samme måned støtte han 20,37 meter under et innendørsstevne i Genova, Italia, et resultat som plasserte Hauge som nummer 3 i Norge gjennom tidene innendørs. Han er siden passert av Marcus Thomsen.

Under Innendørs-VM i 1997 støtte han 19,78 meter i kvalifiseringen, og 19,42 i finalen. Han ble nummer 11 og fikk med det karrierens eneste mesterskapsfinale. På et stevne i Tønsberg i juni kastet han personbeste med 63,10 meter i diskos, og representere Norge i både kule (nr. 4) og diskos (nr. 5) i Europacupen i München. Han var også kvalifisert til VM i Athen i både kulestøt og diskos. Han ble den første nordmann som har deltatt i to tekniske øvelser i et friidretts-VM. Han fulgte ikke opp med topp prestasjoner under mesterskapet og fikk 25.-plass i kulestøt og 32.-plass i diskos. Han ble norsk mester i kulestøt for fjerde gang dette året med 18,72 meter, men nådde ikke NM-medalje i diskos.

Hauge ble plassert som nummer 62 på VG-Sportens Topp 100 idrettsutøvere for året 2017.

1998 – legger opp 
Sesongen 1998 ble Hauges siste som idrettsutøver. Han debuterte med personlig rekord på 20,39 meter under IAAF Grand Prix stevnet ’’Steve Prefontaine Memorial’’ i Eugene, Oregon. Resultatet rangerte Hauge som nummer fem blant Norges beste kulestøtere, bak Nilsen, Andersen, Jan Sagedal og Knut Hjeltnes. Han er siden passert av også Marcus Thomsen. I juni vant Hauge Europacupen i kulestøt med 20,07 meter i Malmö.

Dopingsaken 
I forkant av norgesmesterskapet i friidrett i 1998 avholdt Hauge en pressekonferanse på Toppidrettssenteret i Oslo, etter å ha avlagt en positiv dopingprøve. Han innrømmet bruk av methandienon, et anabole steroid som også kalles Dianabol og beklaget han det han omtalte som et feilvalg i forbindelse med en muskelavrivning i høyre lår. Han tok konsekvensen av dette ved å legge opp som toppidrettsutøver. Hauges tilståelse medførte at Idrettens domsutvalg reduserte straffen med seks måneder, fra 24 til 18. Han ble den syvende norske kulestøter blant de ti beste, utestengt på grunn av brudd på dopingreglementet.

Internasjonale mesterskap

Personlige rekorder 
Dette er en liste over Hauges bestenoteringer der resultatene er blant Norges 30 beste per 1. januar 2021 (plassering under ranking). Resultatene for kulestøt, kulestøt innendørs, diskos og høyde uten tilløp er per 1. januar 2022 gjeldende kretsrekorder for Sogn og Fjordane.

Hauges utvikling år for år

Trenerkarriere 
Fra 2000 til 2006 var Hauge ressurstrener for fotballklubben Skeids A-laget og junior elitelag, med ansvar for skadeforebyggende trening, styrke, spenst og hurtighet.

I 2001 og 2002 var han også trener for kasteren Elin Isane, som begge disse årene tok sølvmedaljer i både kule og diskos under NM.

Bibliografi 
 2023: Hode og hender. Læring, tillit og fellesskap i en mer praktisk skole, Res publica, medforfatter, ISBN 9788282262828
 2023: Kuben 10 år - En jubileumsbok for Kuben videregående skole, Aksell (aksell.no), forfatter og redaktør, ISBN 9788230360606

Se også 
 Liste over personer fra Gloppen kommune
 Personer med etternavn Hauge

Referanser

Eksterne lenker 
 
 
 Youtube: Kjell Ove Hauge (Norway) shot put 19.73 meters (1997-06-12) Paavo Nurmi Games Turku
 Allkunne.no om Hauge

 Hauges Blogg
 Fanga av toppidretten, portrett hos NRK Sogn og Fjordane
Skammens liste for norsk idrett

Norske skoleledere
Norske pedagoger
Norske sakprosaforfattere
Norske trenere
Norske friidrettstrenere
Norske diskoskastere
Norske kulestøtere
Rektorer ved skoler i Norge
Pedagoger ved Bjerke videregående skole
Pedagoger ved Kuben videregående skole
Personer tilknyttet Kuben yrkesarena
Personer fra Gloppen kommune
Friidrettsutøvere for Gloppen FIL
Friidrettsutøvere for Fjellhug/Vereide IL
Friidrettsutøvere for IL Fri
Juniornorgesmestere i friidrett
Dopingsaker i friidrett
Norgesmestere i friidrett
Deltakere for Norge under VM i friidrett 1997
Deltakere for Norge under VM i friidrett innendørs 1997
Deltakere for Norge under EM i friidrett 1994
Alumni fra Firda videregående skole
Alumni fra Handelshøyskolen BI
Alumni fra Høgskulen i Sogn og Fjordane
Alumni fra Høgskolen i Østfold
Alumni fra University of Texas at El Paso